নাম ভূমিকায় কিঞ্জল, পর্দায় এবার নজরুলের বায়োপিক

কলকাতা: কলকাতা তথা ভারতীয় উপমহাদেশের চলচ্চিত্র জগতের জনক হীরালাল সেনের জীবনের কাহিনি নিয়ে তৈরি অরুণ রায় পরিচালিত ছবি ‘হীরালাল’-এ নাম ভূমিকায় অভিনয় করে সকলকে মুগ্ধ করেছিলেন অভিনেতা কিঞ্জল নন্দ (Kinjal Nanda)। এবার তাঁকে দেখা যাবে বিদ্রোহী কবি কাজী নজরুল ইসলামের ভূমিকায়। কাজী নজরুল ইসলামের গোটা জীবনই সিনেমার পর্দায় তুলে ধরবেন আব্দুল আলিম (Abdul Alim), তাঁর পরিচালনাতেই তৈরি হবে এই ছবি। ছবির চিত্রনাট্য সাজাচ্ছেন টলিপাড়ার জনপ্রিয় চিত্রনাট্যকার সৌগত বসু।

ছবিতে কিঞ্জল ছাড়াও থাকছেন অভিনেতা খরাজ মুখোপাধ্যায় (Kharaj Mukherjee)। ফজলুল হকের চরিত্রে দেখা যাবে তাঁকে। বিরজাসুন্দরী দেবীর ভূমিকায় দেখা যাবে অভিনেত্রী কাঞ্চনা মৈত্র (Kanchana Moitra)-কে। আলি আকবর খান হচ্ছেন বাংলাদেশের ফজলুর রহমান বাবু। সজনীকান্ত দাসের চরিত্রে দেখা যাবে অভিনেতা শান্তিলাল মুখোপাধ্যায়কে।

আরও পড়ুন: পরাণ-কে সঙ্গে নিয়ে আসছে ‘পরাণ যাহা চায়’

সূত্রের খবর, ছবিতে কবিগুরুর ভূমিকায় দেখা যাবে রঞ্জিত মল্লিক অথবা চিরঞ্জিৎ চক্রবর্তীকে। তবে এখনও এ বিষয়ে নিশ্চিত কোনও খবর পাওয়া যায়নি। কিঞ্জলের সঙ্গে নজরুলের চেহারার বেশ কিছু পার্থক্য রয়েছে। তাই চেহারা পরিবর্তনের জন্য ‘প্রস্থেটিক্সের’ ব্যবহার করা হবে। এই দায়িত্বে থাকছেন সোমনাথ কুন্ডু। আগামী কয়েক মাসের মধ্যেই ছবির শুটিং শুরু হবে বলেই জানা যাচ্ছে।