লোকশিল্প ‘গম্ভীরা’-র কাহিনি এবার বড় পর্দায়

কলকাতা: হারিয়ে যাওয়া লোকশিল্প (Folk Art) ‘গম্ভীরা’ (Gambhira)-র সঙ্গে জড়িয়ে থাকা তিন মানুষের জীবন কাহিনি নিয়ে আসছে অরুণাভ রায় (Arunabha Ray) ও সায়ন বন্দ্যোপাধ্যায় (Sayan Banerjee) পরিচালিত ছবি ‘নানা হে’। গম্ভীরা গানের ধারা পশ্চিমবঙ্গের মালদহ জেলার। গম্ভীরা নৃত্য মালদহ জুড়ে চৈত্র সংক্রান্তির সময় প্রদর্শিত হয়। এর বিশেষত্ব হল মুখোশের ব্যবহার। বর্তমানে এই লোকশিল্প আর প্রায় দেখা যায় না। সম্প্রতি এই হারিয়ে যাওয়া শিল্পকে নিয়েই তৈরি নতুন বাংলা ছবি ‘নানা হে’-র শুটিং শুরু হয়েছে। খরাজ মুখোপাধ্যায় (Kharaj Mukherjee), সৌরভ দাস (Sourav Das), শ্রীতমা দে (Sritama Dey)-কে এই ছবিতে মুখ্য ভূমিকায় দেখা যাবে।

‘গম্ভীরা’-এর বিশেষত্ব হল মুখোশের ব্যবহার। স্থানীয় সূত্রধর সম্প্রদায় নিম এবং ডুমুর গাছের অংশ দিয়ে এই মুখোশগুলি তৈরি করেন। ছবিতে এই সম্প্রদায়ের কথাও থাকবে। ছবির গল্প সাজিয়েছেন অঞ্জনাভ রায়। চিত্র গ্রহণের দায়িত্বে থাকছেন শান্তনু বন্দ্যোপাধ্যায়। ছবিতে খরাজ মুখোপাধ্যায় অভিমান করে বসে থাকা এক গম্ভীরা শিল্পী, যিনি ফরমায়েশ করা বাণিজ্যিক কাজ করবেন না বলে একপ্রকার স্বেচ্ছা নির্বাসন নিয়ে নিজেকে গৃহবন্দি করেছেন। আসলে একটা হারিয়ে যাওয়া লোকশিল্প কীভাবে তিনজন মানুষের ব্যক্তিগত জীবনের টানাপড়েনের সঙ্গে  মিশে গেল, তাই নিয়েই ‘নানা হে’।

আরও পড়ুন: সোশ্যাল মিডিয়ায় ক্ষোভ উগরে দিলেন পরম-পত্নী

জানা যাচ্ছে, ছবিতে মোট ন’টি গান থাকবে। যার মধ্যে বেশিরভাগই লোকসঙ্গীত। সঙ্গীত পরিচালনা করেছেন তীর্থ ভট্টাচার্য ও অঞ্জনাভ রায়। ছবিতে গান গেয়েছেন তীর্থ ভট্টাচার্য, দুর্নিবার সাহা, শ্রেয়া ভট্টাচার্য, আহেলি সরকার। সবকিছু ঠিকঠাক থাকলে আগামী বছর পর্দায় আসবে এই ছবি।