বলি ছবির দুনিয়ায় পা রাখছেন খরাজ মুখোপাধ্যায়!

কলকাতা: বাংলা ছবির জনপ্রিয় অভিনেতা খরাজ মুখোপাধ্যায় (Kharaj Mukherjee)। নির্মল হাস্যরসের ছবিতেই হোক কিংবা ফ্যামিলি ড্রামা, সবেতেই তিনি দর্শকদের মুগ্ধ করেছেন। গত বছর ‘মিশন রানিগঞ্জ’ এবং ‘টুথ পরী’র মতো হিন্দি ওয়েব সিরিজে অভিনয় করেছিলেন খরাজ মুখোপাধ্যায়। এবার তিনি বলি ছবির দুনিয়ায় পা রাখতে চলেছেন।

আরও পড়ুন: কারার ওই লৌহকপাট, ভেঙে ফেল কর রে লোপাট (পর্ব-১৩)

সূত্রের খবর, কয়েকদিনের মধ্যেই দুটি হিন্দি ছবির শুটিং করতে পারেন তিনি। জানা যাচ্ছে, জনপ্রিয় বলি ছবি ‘জলি এলএলবি’ (Jolly LLB) ফ্র্যাঞ্চাইজির তৃতীয় পর্বে অক্ষয় কুমার (Akshay Kumar) ও আরশাদ ওয়ারসি (Arshad Warsi)-র সঙ্গে ছবির একটি গুরুত্বপূর্ণ চরিত্রের জন্য প্রস্তাব এসেছে খরাজের কাছে। ছবির পরিচালক সুভাষ কাপুর (Subhash Kapoor) নাকি নিজেই ফোন করে খরাজকে প্রস্তাব দিয়েছেন। অভিনেতাও নাকি রাজি হয়েছেন। কয়েক মাসের মধ্যেই এই ছবির শুটিং হবে বলেই সূত্রের খবর।

আরও পড়ুন: স্রষ্টার জন্য ধন্যবাদ, বাবলির জন্য খোলা চিঠি শুভশ্রীর

পাশাপাশি, আগামী মার্চ-এপ্রিল নাগাদ কলকাতায় ‘ভুলভুলাইয়া ৩’ (Bhool Bhulaiyaa 3) ছবির শুটিং শুরু হতে পারে বলে জানা যাচ্ছে। এই ছবিতেও একটি বিশেষ চরিত্রে অভিনয় করবেন খরাজ। উল্লেখ্য, অনিস বাজমি পরিচালিত এই ছবির কয়েকটি চরিত্রের জন্য টলিপাড়ার আরও কয়েকজন অভিনেতা অডিশন দিয়েছেন। কিন্তু কারা কারা সুযোগ পেয়েছেন তা এখনও জানা যায়নি।